b'\n_START_ARTICLE_\nMartinskirken\n_START_PARAGRAPH_\nMartinskirken er en tidligere kirke i Stavanger. Den er kjent i kilder fra perioden 1286 til 1330. Det er uvisst hvor den har st\xc3\xa5tt, n\xc3\xa5r den ble bygget og n\xc3\xa5r den gikk ut av bruk._NEWLINE_Navnet hadde kirken etter helgenen Martin av Tours, som er kjent som en av de tidligste franske munkene og levde p\xc3\xa5 slutten av 300-tallet.\n_START_SECTION_\nPlassering\n_START_PARAGRAPH_\nCarl Lous i 1868 og Boye Str\xc3\xb8m i 1888 fortalte et sagn om at Martinskirken sto ved en skrent ved Breiavatnet, og at den raste ut i vatnet. Str\xc3\xb8m legger ogs\xc3\xa5 til at sagnet er usikkert. Anton Wilhelm Br\xc3\xb8gger plasserer i 1915 Martinskirken n\xc3\xa6r Stiftelsesgata p\xc3\xa5 \xc3\xb8stsiden av Breiavatnet, trolig med bakgrunn i det samme sagnet. Johs. Westlye skrev ca. 1925 at en formodning om at Martinskirken har v\xc3\xa6rt ved foten av den n\xc3\xa5v\xc3\xa6rende Breibakken eller p\xc3\xa5 h\xc3\xb8yden av Kongsgata ved Stiftelsgata hadde mye for seg. Han forteller likevel ikke hvorfor han mente det hadde mye for seg._NEWLINE_Ludvig Daae viste i 1899 til en hypotese fra Claudius Jacob Schive om den l\xc3\xa5 i dagens Rolfsenbygget i krysset Prostebakken og Kirkegata, der Schive hadde funnet gamle murer og rester etter begravelser. Videre at byg\xc3\xa5rden Mortensg\xc3\xa5rd p\xc3\xa5 Skagen kunne ha sammenheng med Martinskirken. Knut Helle mente i 1975 at Martinskirken kunne ha v\xc3\xa6rt \xc3\xb8st for V\xc3\xa5gen, som ville v\xc3\xa6re en naturlig plassering for en soknekirke for Stavanger by. Han plasserer ogs\xc3\xa5 kirken ved Rolfsenkvartalet i sitt kart, men med et sp\xc3\xb8rsm\xc3\xa5ltegn knyttet til plassering. Motforestillingen mot denne plasseringen er at kirken i s\xc3\xa5fall sto p\xc3\xa5 Arneg\xc3\xa5rd. Det er ikke noen tegn p\xc3\xa5 at Arneg\xc3\xa5rd har hatt geistlige grunneiere._NEWLINE_Kildene forteller at Martinskirken var \xc2\xabi\xc2\xbb Stavanger. En har med det som grunnlag argumentert for at kirken m\xc3\xa5 ha v\xc3\xa6rt innenfor bygrensene.\n_START_SECTION_\nPrester, klokker og funksjon\n_START_PARAGRAPH_\nDe prestene vi kjenner fra kirken er Aslak i 1295, Bilef som vikarprest i 1298 og Sakse i 1330. Vi kjenner ogs\xc3\xa5 Heming klokker fra 1296._NEWLINE_Vi kan forst\xc3\xa5 kildene som at Martinskirken har v\xc3\xa6rt en soknekirke, men uten at vi vet noe om hva soknet omfattet. Knut Helle mente i 1975 at soknet kunne ha v\xc3\xa6rt Stavanger by.'